20010315

Decizia Consiliului

din 15 martie 2001

de încheiere a unui Acord între Comunitatea Europeană, Republica Islanda și Regatul Norvegiei privind criteriile și mecanismele de determinare a statului responsabil de examinarea unei cereri de azil prezentate într-un stat membru, în Islanda sau în Norvegia

(2001/258/CE)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 63 alineatul (1), coroborat cu articolul 300 alineatul (2) primul paragraf a doua teză și alineatul (3) primul paragraf,

având în vedere propunerea Comisiei [1],

având în vedere avizul Parlamentului European [2],

întrucât:

(1) Comisia a negociat, în numele Comunității Europene, un acord între Comunitatea Europeană, Republica Islanda și Regatul Norvegiei privind criteriile și mecanismele de determinare a statului responsabil de examinarea unei cereri de azil prezentate într-un stat membru, în Islanda sau în Norvegia (denumit în continuare "acord").

(2) Acordul a fost semnat, în numele Comunității Europene, la 19 ianuarie 2001, sub rezerva eventualei sale încheieri la o dată ulterioară, în conformitate cu Decizia Consiliului din 19 ianuarie 2001.

(3) În prezent, acordul trebuie aprobat.

(4) De asemenea, trebuie stabilite normele de aplicare a anumitor dispoziții ale acordului.

(5) Dat fiind acordul instituie un Comitet mixt cu putere de decizie în anumite domenii, este necesar să se precizeze cine reprezintă Comunitatea în cadrul acestui comitet.

(6) De asemenea, este necesar să se prevadă o procedură de adoptare a pozițiilor comunitare.

(7) În conformitate cu articolul 3 din Protocolul privind poziția Regatului Unit și Irlandei anexat la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda și-au notificat dorința de a participa la adoptarea și aplicarea prezentei decizii.

(8) În conformitate cu articolele 1 și 2 din Protocolul privind poziția Danemarcei anexat la tratatele menționate anterior, acest stat membru nu participă la adoptarea prezentei decizii. Prin urmare, Danemarca nu este obligată în temeiul acesteia și nici nu face obiectul aplicării sale,

DECIDE:

Articolul 1

Acordul între Comunitatea Europeană, Republica Islanda și Regatul Norvegiei privind criteriile și mecanismele de determinare a statului responsabil de examinarea unei cereri de azil prezentate într-un stat membru, în Islanda sau în Norvegia se aprobă în numele Comunității.

Textul acordului se anexează la prezenta decizie.

Articolul 2

Președintele Consiliului este autorizat să numească persoana împuternicită să depună, în numele Comunității Europene, instrumentul de aprobare prevăzut la articolul 14 din acord, pentru a exprima consimțământul Comunității de a se obliga.

Articolul 3

Comisia reprezintă Comunitatea în cadrul Comitetului mixt instituit prin articolul 3 din acord.

Articolul 4

(1) După consultarea unui comitet special desemnat de Consiliu, Comisia adoptă, în conformitate cu articolul 3 alineatul (2) din acord, poziția comunitară în cadrul Comitetului mixt privind adoptarea regulamentului său de procedură.

(2) În ceea ce privește toate celelalte decizii ale Comitetului mixt, Consiliul adoptă poziția comunitară, cu majoritate calificată, la propunerea Comisiei.

Articolul 5

Prezenta decizie se publică în Jurnalul Oficial al Comunităților Europene.

Adoptată la Bruxelles, 15 martie 2001.

Pentru Consiliu

Președintele

M-I. Klingvall

[1] Propunere din 31 ianuarie 2001 (nepublicată încă în Jurnalul Oficial).

[2] Aviz emis la 14 februarie 2001 (nepublicat încă în Jurnalul Oficial).

--------------------------------------------------